b'\n_START_ARTICLE_\nGymnastikh\xc3\xb8jskolen i Ollerup\n_START_SECTION_\nDen tidligste historie\n_START_PARAGRAPH_\nI 1914 k\xc3\xb8bte Niels Bukh en mindre bygning af sin svoger, Lars B\xc3\xa6kh\xc3\xb8j, som var forstander for den dav\xc3\xa6rende Ollerup Folkeh\xc3\xb8jskole. Bygningen indeholdt en lille gymnastiksal, hvor Bukh begyndte at undervise karle fra landdistrikterne i gymnastik om vinteren og unge piger i gymnastik om sommeren. Da bygningen efter nogle \xc3\xa5r blev for trang besluttede Bukh at grundl\xc3\xa6gge en helt ny skole i nabolaget. Efter halvandet \xc3\xa5r stod bygningen klar og \xc3\xa5bnede i 1920 med plads til 100 elever. Skolen blev hurtigt et kraftcenter indenfor gymnastik, idr\xc3\xa6t og legemskultur._NEWLINE_Efterh\xc3\xa5nden som skolen voksede, ansatte han de f\xc3\xb8rste to l\xc3\xa6rere Kristian Krogshede og Mads Nielen. Med disse betydningsfulde m\xc3\xa6nd begyndte gymnastikh\xc3\xb8jskolen at turnere med sine bedste gymnaster i ind og udland. Opvisningerne gav b\xc3\xa5de omtale og gjorde Niels Bukh internationalt kendt, men indbragte samtidig ogs\xc3\xa5 penge som efterf\xc3\xb8lgende blev brugt til at udbygge skolen. I 1931 rejste man p\xc3\xa5 den store tur \xe2\x80\x99Jorden rundt\xe2\x80\x99. -Rejsen gik gennem landene langs \xc3\x98sters\xc3\xb8en til Rusland og Mongoliet og videre over Kina til Japan. Derefter tog man videre til USA og igen videre til England og afsluttede turen med opvisninger i hele Danmark, herunder en opvisning p\xc3\xa5 Christiansborg for Folketingets medlemmer._NEWLINE_Buks gymnastik blev kendt som Den primitive gymnastik og var inspireret af den Lingske gymnastik opkaldt efter svenskeren Per Henrik Ling. Senere lod Bukh sig ogs\xc3\xa5 inspirere af den lettere og mere sofistikerede gymnastik fra den finske gymnastikp\xc3\xa6dagog Eli Bj\xc3\xb6ksten.\n_START_SECTION_\nBygningernes historie\n_START_PARAGRAPH_\nHovedbygningen blev anlagt og stod klar i 1920. I 1923 anlagde man et nyt stadion over for hovedbygningen, p\xc3\xa5 den anden side af Svendborgvej. Allerede i 1925 blev skolens to sidefl\xc3\xb8je forl\xc3\xa6nget, s\xc3\xa5 der blev plads til 170 elever. Samtidig byggede man Danmarks f\xc3\xb8rste sv\xc3\xb8mmehal mellem sidefl\xc3\xb8jende, som blev nedgravet s\xc3\xa5 taget flugtede med jordoverfladen. Sv\xc3\xb8mmehallen blev indviet i 1926 og sv\xc3\xb8mmehallens arkitekt Ejnar Mindedal Rasmussen vandt to \xc3\xa5r senere s\xc3\xb8lv ved OL for sine tegninger til Sv\xc3\xb8mmehallen. I 1931 forsatte udbygningen med anl\xc3\xa6ggelsen af et stort udend\xc3\xb8rs sv\xc3\xb8mmebassin og opf\xc3\xb8relsen af den, is\xc3\xa6r efter datidens standard, enorme idr\xc3\xa6tshal ID-hallen med plads til 8000 mennesker. P\xc3\xa5 det tidspunkt var Idr\xc3\xa6tshallen den st\xc3\xb8rste hal i Nordeuropa uden s\xc3\xb8jler. I 1935 afholdte De Danske Skytte-, Gymnastik- og Idr\xc3\xa6tsforeninger(DDSG&I og senere \xc3\xa6ndret til DGI) landst\xc3\xa6vne p\xc3\xa5 gymnastikh\xc3\xb8jskolen, og man anlagde derfor det store nye stadion Volden bag Idr\xc3\xa6tshallen til arrangementet. I 1939 tilbyggede man en ny spisesal samt den nye gymnastikhal OD-hallen, der var en af de f\xc3\xb8rste haller i Danmark med laminerede buer af tr\xc3\xa6._NEWLINE_Efter Niels Buks d\xc3\xb8d aftog byggeriet i ca. 15 \xc3\xa5r, hvor Danmark oplevede en svag \xc3\xb8konomisk periode efter krigen. I 1960`erne, 1970\xe2\x80\x99erne og 1980\xe2\x80\x99erne blev skolen dog udvidet med flere elevv\xc3\xa6relser med f\xc3\xb8rst Nordvestfl\xc3\xb8jen i to etager og derefter den store nye Vestfl\xc3\xb8jen, og der blev bygget en ny forstanderbolig i 1979. I 1989 blev der bygget ny administrationsbygning, nye faciliteter til l\xc3\xa6rerv\xc3\xa6relse og p\xc3\xa6dagogisk v\xc3\xa6rksted samt lager og arkivrum. I 2002 indviedes et stort nyt tr\xc3\xa6ningscenter med faciliteter til springgymnastik, rytmisk gymnastik og dans. I 2007 blev sv\xc3\xb8mmehallen renoveret for 19 millioner kroner med 18 mill. kr. betalt af Fonden Realdania. I 2010 blev et stort nyt tr\xc3\xa6ningscenter med konferencelokaler p\xc3\xa5 1. sal indviet._NEWLINE_I 2012 bevilgede Fonden Realdania en donation p\xc3\xa5 14,5 mio. kr. til tilbagef\xc3\xb8ring og renovering af skolens udend\xc3\xb8rs sv\xc3\xb8mmeanl\xc3\xa6g. Renoveringen er en del af et st\xc3\xb8rre projekt, som havde til form\xc3\xa5l at tilbagef\xc3\xb8re skolens udvendige udtryk til grundl\xc3\xa6ggelsen omkring 1920\'erne og 1930\'erne. Projektet omfattede s\xc3\xa5ledes ogs\xc3\xa5 en tilbagef\xc3\xb8ring af facaden p\xc3\xa5 skolens hovedbygning og en renovering af ID-hallen._NEWLINE_Ombygningen af den historiske idr\xc3\xa6tshal er blevet mulig gennem en st\xc3\xb8rre donation fra A. P. M\xc3\xb8ller og hustru Chastine Mc-Kinney M\xc3\xb8llers fond til almene Form\xc3\xa5l, som betyder, at der i l\xc3\xb8bet af \xc3\xa5r 2018 vil v\xc3\xa6re sket en \xc3\xa6ndring af Idr\xc3\xa6tshallen til en fuldt moderne udstyret arena med mobile tribuner til ca. 3.000 tilskuere. Under ombygningen tages der skyldig hensyn til bygningens autencitet og historie._NEWLINE_Skolen har desuden i de tidlige \xc3\xa5r ejet avlsg\xc3\xa5rden Sandkrogen og et selvopf\xc3\xb8rt h\xc3\xb8jskolehjem p\xc3\xa5 den anden side af landevejen, samt ejet Strandg\xc3\xa5rden ved Svendborgsund, som blev anvendt til overnatning og kystsv\xc3\xb8mning. De sidste tre omtalte besiddelser blev senere afh\xc3\xa6ndet til fordel for nybyggeri p\xc3\xa5 skolen. Efterf\xc3\xb8lgende blev der opf\xc3\xb8rt det nuv\xc3\xa6rende h\xc3\xb8jskolehjem beliggende syd for landevejen t\xc3\xa6t p\xc3\xa5 skolens bygninger._NEWLINE_I forbindelse med salget af avlsg\xc3\xa5rden Sandkrogen blev avlsg\xc3\xa5rden Ditlevvej beliggende p\xc3\xa5 Ditlevvej tilk\xc3\xb8bt, og ejendommen er planlagt til at udg\xc3\xb8re skolens kommende lejrskolecenter, hvor jordtilliggendet anvendes til friluftsliv og udend\xc3\xb8rs undervisningsaktiviteter._NEWLINE_I \xc3\xa5r 2009 oprettede skolen b\xc3\xb8rnehave og vuggestue, som \xc3\xa5ret efter fik selvst\xc3\xa6ndige bygninger - under navnet B\xc3\xb8rneg\xc3\xa5rden - p\xc3\xa5 skolens matrikel og nu rummer en daginstitution med 20 vuggestuepladser og 40 b\xc3\xb8rnehavepladser_NEWLINE_I \xc3\xa5r 2012 blev avlsg\xc3\xa5rden Strandg\xc3\xa5rden tilbagek\xc3\xb8bt til skolen med henblik p\xc3\xa5 anvendelse til v\xc3\xa6rksted for skolens praktiske stab, tjenestebolig for 2 ansatte, samt halfaciliteter til faget parkour & freerunning, og samtidig hermed blev jordarealet beliggende nord for stadionanl\xc3\xa6gget tilk\xc3\xb8bt.\n_START_SECTION_\nOD-Dag\n_START_PARAGRAPH_\nGymnastikh\xc3\xb8jskolen afholder hvert \xc3\xa5r i februar Danmarks st\xc3\xb8rste en dags gymnastikst\xc3\xa6vne \xe2\x80\x99\xe2\x80\x99OD-Dagen\xe2\x80\x99\xe2\x80\x99, som har mere end 3.000 aktive gymnaster og mere end 2.000 tilskuere. St\xc3\xa6vnet foreg\xc3\xa5r som et gymnastikst\xc3\xa6vne arrangeret af skolens elever i samarbejde med l\xc3\xa6rere med \xc3\xa5bning ved skolens nuv\xc3\xa6rende elever og en afslutning, i form af en opvisning af gymnastikh\xc3\xb8jskolens elitehold og Ollerup Dansekompagni._NEWLINE_Der er opvisninger hele dagen, uafbrudt i b\xc3\xa5de ID-hallen og OD-Hallen med et varieret niveau i alle aldersgrupper fra 12 \xc3\xa5r og op. St\xc3\xa6vnet arrangeres med det form\xc3\xa5l at give tidligere elever mulighed for at deltage med deres hold, opvise og bes\xc3\xb8ge skolen, hvor de kan vise deres gymnaster og dansere h\xc3\xb8jskolen, dens faciliteter og muligheder.\n_START_SECTION_\nEliteholdet, Dansekompagniet og Konkurrenceholdet\n_START_PARAGRAPH_\nEliteholdet er et udtaget hold, best\xc3\xa5ende af tidligere elever fra gymnastikh\xc3\xb8jskolen. Holdet giver ca. 10-15 opvisninger om \xc3\xa5ret i Danmark, og har siden skolens begyndelse i 1920 v\xc3\xa6ret p\xc3\xa5 mere end 100 opvisningsture til udlandet. Holdet opviser fast ved skolens s\xc3\xa6dvanlige store arrangementer: OD-Dagen og Elevm\xc3\xb8det samt ved DGI repr\xc3\xa6sentationsholdsst\xc3\xa6vnet og DGI Landsst\xc3\xa6vnet. Der gives \xc3\xa5rligt ca. 10-15 opvisninger af holdet ved forskellige lejligheder i alle egne af Danmark. Holdet inviteres desuden p\xc3\xa5 udlandsturn\xc3\xa9 af 3-4 ugers varighed hvert andet \xc3\xa5r. hvor alle kontinenter er bes\xc3\xb8gt._NEWLINE_Ollerup Dansekompagni er et udtaget hold for dansere best\xc3\xa5ende af tidligere elever og for en mindre dels vedkommende af dansere, der ikke har v\xc3\xa6ret elever p\xc3\xa5 h\xc3\xb8jskolen. Holdet giver ca. 10 opvisninger/performances om \xc3\xa5ret i Danmark. Ollerup Dansekompagni har eksisteret siden 2010, efter at dans blev liniefag p\xc3\xa5 h\xc3\xb8jskolen, og Kompagniet har v\xc3\xa6ret inviteret til Kina p\xc3\xa5 turne i \xc3\xa5r 2012 og i \xc3\xa5r 2015 og 2016 til Tyskland_NEWLINE_Konkurrenceholdet best\xc3\xa5r af nuv\xc3\xa6rende og tidligere elever og er et spring-/rytmehold, som deltager i konkurrencer i Spring Rytme Mix-konkurrence under DGF. Blandt resultaterne indenfor de seneste 5 \xc3\xa5r: 2 gange DM-guld, 1 gang EM-guld og kvalifikation til nordisk mesterskab.\n_START_SECTION_\nElevforeningen \xe2\x80\x93 Ollerup Delingsf\xc3\xb8rere (OD)\n_START_PARAGRAPH_\nSkolen har siden starten haft n\xc3\xa6sten 30.000 elever, hvoraf mere end 5.000 fortsat er medlemmer af skolens elevforening. Elevforeningen ejer bl.a. ejendommen Baks\xc3\xa5s i Nissedal i Norge. Desuden st\xc3\xa5r elevforeningen bag den \xc3\xa5rlige udgivelse af Elevnyt, samt, i samarbejde med skolen, udgivelsen af \xc3\x85rskriftet, hvor der redeg\xc3\xb8res for \xc3\xa5rets s\xc3\xa6rlige aktiviteter og bringes artikler af ansatte ved skolen samt eksterne skribenter. Skolen er \xc3\xa5rligt v\xc3\xa6rt for Elevm\xc3\xb8det/Jubilardagen, -et dagsarrangement, hvor tidligere elever inviteres til at m\xc3\xb8des og se skolens opvisningshold, som ved den lejlighed er elevhold, Elitehold og Dansekompagni. Dagen bliver bes\xc3\xb8gt af ca. 1.200 - 1.400 tidligere og nuv\xc3\xa6rende elever, hvor der specielt markeres for elevhold fra 5, 10, 15, 20, 25 \xc3\xa5rs vedkommende og fremdeles med 5 \xc3\xa5rs interval._NEWLINE_Ved jubilarsammenkomsten er den \xc3\xa6ldste deltagende tidligere elev nogensinde registreret som 80 \xc3\xa5rs jubilar med en alder af 99 \xc3\xa5r! ._NEWLINE_Navnet \xe2\x80\x99Ollerup Delingsf\xc3\xb8rere\xe2\x80\x99 stammer tilbage fra skolens grundl\xc3\xa6ggelse, og er betegnelsen for skolens f\xc3\xa6rdiguddannede elever, som tager hjem og underviser(f\xc3\xb8rer) gymnastik i de lokale gymnastikforeninger._NEWLINE_Navnet "Ollerup Delingsf\xc3\xb8rere" giver ogs\xc3\xa5 anledning til forkortelsen OD, som ligeledes betyder "Ord og D\xc3\xa5d", hvor "Ord" er synonym med undervisningen, samv\xc3\xa6ret og dialogen, der f\xc3\xb8res p\xc3\xa5 h\xc3\xb8jskolen. Efterf\xc3\xb8lgende er det tanken, at elever skal drage ud i verden og pr\xc3\xa6stere "D\xc3\xa5d", der bedst kan beskrives med nudanske ord som "handling, gerning eller action".\n_START_SECTION_\nBisserne\n_START_PARAGRAPH_\nBissearbejde er en tradition som skolens grundl\xc3\xa6gger Niels Bukh startede i 1920\xe2\x80\x99erne. Efter hvert for\xc3\xa5rsholds afslutning forts\xc3\xa6tter ca. 35-40 elever som \'Bisser\' i to uger. I Bisseperioden arbejdes der om formiddagen med vedligeholdelse, byggeri og reparation p\xc3\xa5 skolen, og der dyrkes gymnastik om eftermiddagen og om aftenen. Bisserne har tradition for at markere deres arbejde med ordet \xe2\x80\x99Bisse\xe2\x80\x99, som kan findes skrevet de m\xc3\xa6rkv\xc3\xa6rdigste steder rundt omkring p\xc3\xa5 skolen. Bissearbejdet har igennem tiden bl.a. resulteret i opf\xc3\xb8relsen af Sv\xc3\xb8mmehallen(1926), ID-Hallen(1931) og Volden(1935) og i nutiden st\xc3\xb8rre og mindre bygge- og renoveringsarbejder.\n_START_SECTION_\nInternational Academy (INTAC)\n_START_PARAGRAPH_\nAcademy of Physical Education eller International Academy(INTAC) er gymnastikh\xc3\xb8jskolens internationale linje som tilbyder udenlandske elever en internationalt godkendt idr\xc3\xa6tslederuddannelse i samarbejde med International Sport and Culture Association (ISCA)._NEWLINE_Siden oprettelsen har linjen haft v\xc3\xa6kst og rummer pt. 2 internationale klasser med ca. 40 elever fra ca. 25 forskellige nationer._NEWLINE_Gymnastikh\xc3\xb8jskolen i Ollerup har dog siden oprettelsen i 1920 altid haft en st\xc3\xa6rk og markant internationale profil, s\xc3\xa5ledes at mere end 2.500 elever i tidens l\xc3\xb8b har v\xc3\xa6ret fra andre lande, hvilket betyder, at ca. 8\xc2\xa0% af skolens elever har haft en international baggrund. Totalt er der kommet elever fra 76 forskellige lande siden skolens oprettelse, og dette skal bl.a. ses som en konsekvens af skolens omfattende rejsevirksomhed, hvor der gennem gymnastikrejser er blevet skabt stor interesse for dansk gymnastik og dansk kultur._NEWLINE_Det internationale arbejde indeb\xc3\xa6rer ogs\xc3\xa5, at Gymnastikh\xc3\xb8jskolen hvert \xc3\xa5r er i stand til at tilbyde 10-15 tidligere elever en periode med exchange eller undervisningsophold i andre lande, hvor det hovedsagelig er skoler, universiteter, klubber og organisationer, der samarbejdes med.\n_START_SECTION_\nTamagawa og andre samarbejdspartnere\n_START_PARAGRAPH_\nGymnastikh\xc3\xb8jskolen har helt tilbage til skolens oprettelse haft et meget n\xc3\xa6rt samarbejde med Tamagawa-universitetet i Japan. Universitetet underviser stadig i den Primitive gymnastik som Niels Bukh udviklede, og der er hvert \xc3\xa5r japanske elever fra Tamagawa og andre universiteter p\xc3\xa5 uddannelse p\xc3\xa5 gymnastikh\xc3\xb8jskolen._NEWLINE_Det internationale arbejde er i tidens l\xc3\xb8b blevet udbygget og rummer i dag n\xc3\xa6sten 10 samarbejdsaftaler med skoler, universiteter og organisationer i mange kontinenter.'